อยากรู้ว่าประจำเดือนเป็นสีน้ำตาลมา 2 วันแล้วก็หายไป
สวัสดีค่ะ เลือดที่ออกจากช่องคลอดได้ มีได้จากหลายเหตุ ได้แก่- เป็นเลือดประจำเดือน หากอยู่ในช่วงวันที่ที่ประจำเดือนควรจะมา- เป็นเลือดออกช่วงไข่ตก เลือดจะออกในช่วงกึ่งกลางของรอบประจำเดือน คือประมาณวันที่ 13-15 นับจากวันแรกที่ประจำเดือนมา และออกเพียงแค่ 1 วัน ปริมาณเพียงเล็กน้อย- มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม ท้องนอกมดลูก เป็นต้น- มีการอักเสบติดเชื้อในโพรงมดลูก- มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น- มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น- ผลจากการใช้ยาฮอร์โมนต่างๆ เช่น ยาฉีดคุมกำเนิด ยาฝังคุมกำเนิด ยาสตรี สมุนไพร อาหารเสริมต่างๆ เป็นต้น- การผลิตฮอร์โมนของรังไข่ผิดปกติดังนั้น หากเลือดที่ออก อยู่ในช่วงวันที่ที่ประจำเดือนควรจะมา ก็ถือเป็นประจำเดือน ส่วนการที่มีสีน้ำตาล และมาแค่ 2 วัน แสดงว่าปริมาณเลือดมีน้อย ซึ่งอาจเกิดจากหลายๆ สาเหตุ เช่น น้ำหนักตัวน้อย มีพังผืดในมดลูก มีการใช้ยาฮอร์โมนต่างๆ อยู่ มีภาวะโลหิตจาง ภาวะไทรอยด์ฮอร์โมนผิดปกติ หรืออาจเป็นกรรมพันธ์ก็ได้ เป็นต้น ซึ่งหากหลังจากนี้ ยังคงมีเลือดประจำเดือนมาน้อยมาก โดยที่ไม่ได้เกิดจากการใช้ยาฮอร์โมน ก็ควรไปพบสูติ-นรีแพทย์เพื่อตรวจหาสาเหตุค่ะ แต่หากไม่ใช่ช่วงที่ประจำเดือนควรจะมา ก็อาจไม่ใช่ประจำเดือน และมีได้หล่ายสาเหตุดังที่กล่าวไป ซึ่งก็ควรไปพบแพทย์เพื่อตรวจหาสาเหตุค่ะ